作者：王奕
词牌/韵律：贺新郎

paragraphs: 帆卸西湾侧。
望康庐、老峰面目，旧曾相识。
岁岁滔滔江浪远，回首暮云空碧。
今想见、发痕全白。
眠鹿矶头茅屋烂，问草堂、谁管真泉石。
还更有，青牛迹。
老峰点首如招客。
道十年、玉斗窗间，两成疏觌。
赢得老夫谙阅世，不作少年太息。
看雨馀、依旧青山色。
汶上归来重过我，最峰头、新长芝堪摘。
分半席、共横笛。